**Dacian Cioloş (Renew).** – Astăzi, de 8 martie, în primul rând un gând de respect pentru toate femeile din lume, dar mai ales pentru cele ucrainene pentru curajul lor dovedit fie pe front, fie pe calea pribegiei pentru a-și proteja copiii.

Doamnă comisar, aș vrea să fac câteva propuneri foarte concrete și solicitări Comisiei Europene.

În primul rând, foarte mulți dintre cei care au părăsit Ucraina și se află pe teritoriul Uniunii Europene au nevoie de servicii de sănătate și de educație. Sunt competențe ale statelor membre, dar Comisia Europeană, dincolo de finanțarea pe care o acordă sprijinul statelor membre, ar trebui să asigure și coordonarea acestor acțiuni în așa fel încât toți refugiații să aibă acces la aceste servicii, indiferent de diferențele dintre statele membre în politica de educație și de sănătate.

Al doilea lucru: foarte mulți refugiați, după ce pleacă din țară, se află pe teritoriul Uniunii Europene. Au nevoie de informații. Ar fi foarte util să avem un număr unic de telefon valabil pe tot teritoriul Uniunii Europene la care să aibă acces și, tot în acest context, roaming pentru câteva luni de zile, temporar, gratuit pentru ucraineni pe teritoriul Uniunii Europene. I-ar ajuta foarte mult să comunice cu cei rămași acasă.